30.6.2022 г.
BG
Официален вестник на Европейския съюз
C 251/91 Сряда, 15 декември 2021 r.
13. отново изтъква необходимостта от премахване на политическите и административните връзки с организираната престъпност чрез ясни антикорупционни гаранции и ефективно наказателно преследване по знакови дела за корупция; призовава ЕС да увеличи подкрепата за консолидирането на основаните на заслуги публични администрации; изразява силна загриженост във връзка с доклади и обвинения за връзки между високопоставени политически фигури и организирани престъпни групи, докато съдебната система е неефективна при предоставянето на отговор на тези твърдения; подчертава, че строителният сектор в Западните Балкани е сред най-уязвимите по отношение на организираната престъпност и корупцията; 14. изразява загриженост, че предизвиканата от COVID-19 пандемия беше използвана от престъпни организации, включително чрез злоупотреба с преки обществени поръчки за основно медицинско оборудване и услуги за здравните структури, продажба на фалшифицирани сертификати за COVID-19 и засилена практика на кредитиране с използване на престъпни методи; призовава органите на Западните Балкани да предприемат действия срещу фалшивите ваксини и сертификатите за ваксинация; призовава Комисията да обвърже бюджетната подкрепа с ясни цели за борба с корупцията; подчертава необходимостта от установяване за тази цел на надеждни механизми за наблюдение на изпълнението; 15. припомня, че ИПП III предвижда строги условия и че това финансиране трябва да бъде модулирано или дори спряно в случай на значителна регресия или трайна липса на напредък в областта на т.нар. „основни принципи“, по-специално в областта на принципите на правовата държава и основните права, включително борбата срещу корупцията и организираната престъпност; подчертава, че собствените интереси на ЕС в областта на сигурността и неговата отговорност е да гарантира, че средствата на ЕС няма да имат обратен ефект чрез укрепване на клиентелистките мрежи на корумпирани политици и привилегировани предприятия; 16. отбелязва, че връзките между организираната престъпност, политиката и предприятията са съществували преди разпадането на Югославия и продължават от 90-те години на миналия век; осъжда очевидната липса на воля от страна на отговорните органи за отваряне на бившите югославски архиви; следователно подновява призива си за отваряне на архивите на бивша Югославия и, по-конкретно за предоставяне на достъп до досиетата на бившата югославска тайна служба (UDBA) и тайната служба на югославската народна армия (KOS), както и за връщане на досиетата на съответните правителства, ако те поискат това; 17. подчертава значението на сътрудничеството и обмена на разузнавателни данни с държавите членки, с международни партньори като Съединените щати, Канада и Обединеното кралство, и с международни организации като НАТО, Групата държави срещу корупцията (GRECO), Организацията за сигурност и сътрудничество в Европа (ОССЕ) и Службата на ООН по наркотиците и престъпността (UNODC); 18. приветства подновения конструктивен ангажимент на САЩ в Западните Балкани, включително акцента върху борбата срещу корупцията; подчертава в този контекст изпълнителната заповед на САЩ за налагане на санкции на лица, допринасящи за дестабилизиращото положение в Западните Балкани, както и действията на САЩ, насочени срещу физически лица и образувания за значителни актове на корупция; призовава ЕС да направи задълбочена оценка на евентуалното привеждане в съответствие с тези действия;
Специфични видове организирана престъпност 19. отбелязва, че държавите от Западните Балкани са държави на произход, предназначение и транзит за трафика на хора, който включва предимно жени и момичета, субект на трафик с цел сексуална експлоатация; отбелязва, че трафикът на хора е престъпление с най-висок пропорционален дял на връзките с организираната престъпност; призовава съответните органи да поставят по-силен акцент върху превенцията, както и върху укрепването на устойчивостта на групите, които са уязвими по отношение на рисковете от трафик на хора, като същевременно подчертава необходимостта от междусекторен, чувствителен на по въпросите на пола подход; приветства съвместните действия, проведени с международни партньори, включително Интерпол и Европол, които доведоха до задържането на лица, заподозрени в трафик и контрабанда на хора; 20. отбелязва, че държавите от Западните Балкани служат като транзитен коридор за мигранти и бежанци и че големите движения на населението през последните години представляват огромно предизвикателство за региона и за държавите членки; призовава за увеличаване на усилията за справяне с контрабандата на мигранти и за защита на основните права на лицата, жертви на контрабанда, по-специално непридружените малолетни и непълнолетни лица, както и за по-активен обмен на информация и засилена координация между държавите от Западните Балкани и с държавите членки; насърчава ЕС и неговите държави членки да предоставят повече помощ при решаването на тези въпроси, като например финансова и техническа подкрепа, сключване на неформални споразумения и споразумения за статуса и насърчаване на сътрудничеството чрез съвместната оперативна служба и оперативната платформа — маршрут през Източното Средиземноморие, като същевременно се вземат предвид особеностите и нуждите на маршрута през Западните Балкани, както и чрез помощ за създаване на достойни условия на приемане; призовава за засилена защита на външните граници на ЕС в сътрудничество с държавите от Западните Балкани;